Campingstole, fyldte dåser og sårgar madrester. Affaldet fylder en del på campen til Nibe Festival. - Der er jo ingen tvivl om, at det er lidt slående. Måske ikke så meget nu, men når festivalen er slut. Der er en masse telte og klapstole, der står tilbage. Og dem skal vi forsøge at få så meget ud af som muligt, siger Daniel Borup (V), byrådsmedlem i Aalborg Kommune. Aalborg Kommune er for andet år i træk gået sammen med Nibe Festival om at rydde op på pladsen og minde gæsterne om at affaldssortere. - Det, vi foretager på Nibe Festival, er en del af Aalborg Kommunes målrettede indsats for at fremme bæredygtighed og grøn omstilling. Så nu står vi her for at lære de unge om at tage principperne, man bruger derhjemme, med ud på festivalpladsen, siger Daniel Borup. Gæster glemmer at rydde op Affaldssortering er blevet et hot emne, efter klima og miljø er kommet på den politiske dagsorden. Men affald er stadigt et stort problem på Nibe Festival, hvor man hvert år rydder flere tons affald op. Og flere af de gæster, som TV2 Nord møder, indrømmer da også, at de ikke er særligt gode til at rydde op. - Vi er ikke så gode, som vi burde være. Jeg tror, man er lidt overvældet, når man er her. Der er mange ting at holde styr på, siger Mille Kirk, der er gæst på Nibe Festival. - I den her uge handler det meget om at være fuld, så der tænker man ikke rigtig over sit affald, stemmer Thomas Hansen i. Tænker du slet ikke over miljøet? - Nej, ikke i den her uge. Hjælper det så, når festivalen kommer forbi med en plastikpose og minder en om det? - Det synes jeg. Sidste år fik vi en plastikpose og brugte den til at rydde op. Så det tænker jeg også, at vi gør i år, siger Thomas Hansen. Byt en affaldspose for en chipspose Frivillige affaldsoprydere fra kommunen og festivalen samler skrald på pladsen og uddeler plastikposer til gæsterne. Festivalgængerne kan så bytte en fyldt affaldspose til en sodavand eller en pose chips. - Taget i betragtning af vejret, så synes jeg, de unge tager rigtig godt imod det. Der er mange, der kommer op og efterspørger en pose. Så de unge vil rigtig gerne affaldssortere, siger Daniel Borup. De unge bliver ofte banket i hovedet med, at de skal affaldssortere. Skal de ikke have fri, når de er på festival? - De unge kommer for at have det sjovt, og det skal de have lov til. Men ølkrus og pizzabakker fylder en stor del af festivalen, og det skal også ryddes op af nogen, siger Daniel Borup. Sidste år blev blandt andet indsamlet et ton campingstole og 500 kilo ølkrus efter Nibe Festival.

Referat:
Nibe Festival er gået sammen med Aalborg Kommune om at opdrage sin gæster til at affaldssortere.